Diari Oficial de la Generalitat Valenciana


Sumari del DOGV 7620, del 22-09-2015 (2015/7677)

RESOLUCIÓ de 7 de setembre de 2015, de la Direcció General de Política Educativa, per la qual es convoca la fase de centre docent i la fase autonòmica de la Comunitat Valenciana del XVI Concurs Hispanoamericà d'Ortografia de l'any 2015.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7620

Data del DOGV
:   22-09-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/7677


Data del document
:   07-09-2015

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * distinció honorífica

RESOLUCIÓ de 7 de setembre de 2015, de la Direcció General de Política Educativa, per la qual es convoca la fase de centre docent i la fase autonòmica de la Comunitat Valenciana del XVI Concurs Hispanoamericà d'Ortografia de l'any 2015. [2015/7677]  
  
El Ministeri d'Educació, dins del conjunt d'actuacions que du a terme per a millorar la qualitat de l'ensenyança, i conscient de la importància que té en el domini de l'expressió escrita el coneixement de l'ortografia, considera necessari promoure entre els alumnes el seu estudi i pràctica.  
Mitjançant la Resolució de 18 de maig de 2015, de la Secretaria d'Estat de Educació, Formació Profesional i Universitats (BOE 134, 05.06.2015), s'ha convocat la fase nacional del XVI Concurs Hispanoamericà d'Ortografia de l'any 2015, destinat a l'alumnat que cursa estudis del segon curs de Batxillerat durant el curs 2015-2016.  
  
La Conselleria d'Educació, Investigació, Cultura i Esport, que comparteix l'objectiu de promoure el correcte ús de les llengües, considera aquest concurs una iniciativa valuosa per a afavorir el correcte ús de la llengua escrita i per a despertar en les alumnes i els alumnes l'interés pel coneixement de l'ortografia, raons per les quals s'adhereix a la convocatòria nacional i organitza la fase de selecció autonòmica que precedeix la fase nacional.  
La convocatòria autonòmica comprén dos fases, prèvies a la nacional, que es desenvolupen de forma successiva: una primera en el centre docent i una segona fase d'àmbit autonòmic.  
Per tot això, fent ús de les facultats atorgades per l'article 23.2.a del Decret 103/2015, de 7 de juliol, del Consell, pel qual estableix l'estructura orgànica bàsica de Presidència i de les conselleries de la Generalitat, i l'article 70 de la Llei 5/1983, de 30 de desembre, del Consell, resolc:  
  
Primer  
1. Convocar la fase de centre docent de la Comunitat Valenciana del XVI Concurs Hispanoamericà d'Ortografia en castellà de l'any 2015.  
  
2. En aquesta fase podran participar les alumnes i els alumnes dels centres docents de la Comunitat Valenciana matriculats en segon curs de Batxillerat durant el curs 2015-2016.  
3. Els centres docents de la Comunitat Valenciana que desitgen participar en aquesta fase dirigiran la corresponent sol·licitud al Servei d'Innovació i Qualitat, de la Direcció General de Política Educativa (av. Campanar, 32, 46996 València), segons el model de l'annex I d'aquesta resolució. Les sol·licituds, degudament omplides i firmades, es presentaran preferentment en el Registre General de la Conselleria d'Educació, Investigació, Cultura i Esport, situat en l'avinguda de Campanar número 32, 46579 València, o en els registres de les direccions territorials de la Conselleria d'Educació, Investigació, Cultura i Esport de:  
  
- Alacant, carrer Carratalá, 47, 03701 Alacant.  
- Castelló, avinguda del Mar 33, 12004 Castelló de la Plana.  
- València, carrer de Gregori Gea, 14, 46543 València.  
També podran presentar-se en els llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Quan es presenten en una oficina de correus, es realitzarà en la forma establida reglamentàriament i, en tot cas, en un sobre obert perquè l'empleat puga posar en la sol·licitud la data i el segell de l'esmentada oficina.  
Així mateix, una còpia de la sol·licitud, degudament registrada, podrà remetre's per correu electrònic a l'adreça següent: exjxeeapas@hrjzlov.hhp.ha.  
4. El termini de presentació de les sol·licituds s'iniciarà el dia hàbil següent a la publicació d'aquesta resolució en el Diari Oficial de la Comunitat Valenciana i finalitzarà el dia 2 d'octubre de 2015.  
5. Els centres prèviament inscrits constituiran un jurat de selecció. Aquest jurat actuarà amb autonomia per a realitzar les proves més convenients per a triar, entre els alumnes inscrits, qui demostre millor coneixement de l'ortografia de la llengua castellana.  
6. El jurat de cada centre docent haurà d'estar format per, almenys, dos professors habilitats per a la docència en el nivell acadèmic dels candidats.  
7. Acabada aquesta fase del concurs, el centre docent remetrà un certificat amb les dades de l'alumne seleccionat al Servei d'Innovació i Qualitat, de la Direcció General de Política Educativa (av. Campanar, 32, 46944 València).  
Per a això, s'utilitzarà el model de certificat que figura en l'annex II d'aquesta resolució i es procedirà de la forma indicada en el punt 3 d'aquest apartat.  
El termini de presentació dels certificats finalitzarà el dia 8 d'octubre de 2015.  
  
Segon  
1. Es convoca la fase autonòmica a la Comunitat Valenciana del XVI Concurs Hispanoamericà d'Ortografia en castellà de l'any 2015.  
  
2. En aquesta fase autonòmica podran participar les alumnes i els alumnes que, prèviament inscrits en el concurs, hagen sigut seleccionats en els seus respectius centres.  
3. Aquesta fase autonòmica es desenrotllarà a la Comunitat Valenciana. La Direcció General de Política Educativa de la Conselleria d'Educació, Investigació, Cultura i Esport constituirà un jurat que s'ajustarà al que disposen els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJPAC), respectant la composició paritària, d'acord amb el que estableix l'Ordre PRE/525/2005, de 7 de març (BOE 57, 08.03.2005), per la qual es dóna publicitat a l'Acord de Consell de Ministres en què s'adopten mesures per a afavorir la igualtat entre dones i hòmens, i l'article 10 de la Llei 9/2003, de 2 d'abril, de la Generalitat, per a la Igualtat entre Dones i Hòmens. El jurat estarà integrat per cinc membres:  
  
- President/a: un inspector o una inspectora d'Educació.  
- Quatre vocals, pertanyents al cos de catedràtics o professors d'Ensenyança Secundària de Llengua i Literatura Castellana, que hagen impartit classes en segon curs de Batxillerat.  
- Una secretària o secretari. actuarà com a tal el membre més jove d'entre els quatre vocals.  
El jurat tindrà la seua seu en la Direcció General de Política Educativa de la Conselleria d'Educació, Investigació, Cultura i Esport (av. Campanar, 32, 46269 València).  
4. El concurs en la fase autonòmica de la Comunitat Valenciana consistirà en una sèrie de dictats o redaccions de paraules i/o frases, amb un nivell progressiu de dificultat ortogràfica. El jurat tindrà autonomia per a realitzar la prova i serà competent per a resoldre les possibles reclamacions.  
5. El jurat concedirà un primer i un segon premi als dos primers classificats, que gaudiran dels beneficis específics que s'establisquen. El jurat podrà declarar deserts els premis si considera que cap aspirant ha obtingut uns resultats acceptables des del punt de vista de la qualitat exigida en un concurs d'aquestes característiques.  
6. L'alumne o l'alumna que obtinga el primer premi en aquesta fase autonòmica representarà la Comunitat Valenciana en la tercera fase: fase nacional del XVI Concurs Hispanoamericà d'Ortografia de l'any 2015. A falta d'això, representarà la Comunitat Valenciana l'alumne o l'alumna que haja obtingut el segon premi.  
7. El concurs en la fase autonòmica a la Comunitat Valenciana se celebrarà el 19 d'octubre de 2015 en l'Institut d'Educació Secundària que s'indica a continuació:  
Institut d'Educació Secundària Lluís Vives  
Carrer Sant Pau, 4, València  
D'acord amb el següent horari:  
- D'11.30 a 12.30 hores: primera part de l'exercici.  
- De 13.00 a 14.00 hores: segona part de l'exercici.  
8. Les alumnes i els alumnes seran cridats, en una convocatòria única, a les 11.00 hores, amb l'objecte d'iniciar el concurs.  
9. Desenvolupament de la prova.  
9.1. Les alumnes i els alumnes hauran d'acudir proveïts del document nacional d'identitat i d'un bolígraf o una ploma de tinta blava o negra.  
9.2. Una vegada iniciat el concurs, no s'admetrà cap alumne o alumna més. En acabar la primera part de l'exercici, hi haurà una pausa de 30 minuts. Durant aquesta pausa, el jurat de la prova prendrà les mesures oportunes perquè es garantisca la custòdia de les proves i l'anonimat dels seus autors.  
9.3. El jurat d'aquesta fase de la Comunitat Valenciana serà responsable de garantir l'anonimat dels exercicis. Per a això, s'utilitzarà el sistema de codi. Aquest codi, que consistirà en un número que es donarà a cada participant al començar les proves, serà l'única identificació que portaran els exercicis.  
9.4. Els folis en què les alumnes i els alumnes hagen realitzat cada dictat o redacció, que seran diferents per a cada un d'ells, no tindran nom i firma. Aquests folis, identificats només amb el codi donat a cada un dels alumnes, es graparan en l'exterior d'un sobre tancat, que contindrà una fotocòpia del full d'inscripció de l'alumne o alumna corresponent, firmada davant de la presència del president/a o secretari/a del jurat del concurs, a fi que se'n puga comprovar la identitat.  
  
Els sobres que s'empren en aquesta operació seran tots del mateix tipus i cap presentarà en el seu exterior un signe diferenciador.  
Qualsevol signe en els folis en què s'haja realitzat la prova, que permeta la identificació de l'autor o de l'autora de l'exercici, suposarà l'exclusió immediata de l'alumne o alumna participant.  
9.5. Després que s'haja posat el codi en el sobre que conté la fitxa d'identificació de l'alumne i en els folis en què s'haja desenvolupat la prova, se separaran aquests del sobre, per a procedir a la correcció dels exercicis en el més absolut anonimat.  
10. Resolució de la prova  
10.1. El jurat elaborarà la proposta d'adjudicació del primer i segon premi, una vegada avaluats tots els exercicis.  
10.2. Qualificats tots els exercicis, s'obriran els sobres identificats amb els codis, a fi de conéixer el nom dels guanyadors del primer i segon premi del concurs.  
10.3. El jurat remetrà la proposta d'adjudicació del primer i segon premi i la llista amb les qualificacions de tots els alumnes o les alumnes presentats a la Direcció General de Política Educativa de la Conselleria d'Educació, Investigació, Cultura i Esport.  
10.4. La llista amb les qualificacions de tots els alumnes o les alumnes presentats serà exposada en el tauler d'anuncis de l'IES Lluís Vives de València per la presidenta o el president del jurat.  
11. Concessió del premi  
11.1. El director general de Política Educativa de la Conselleria d'Educació, Investigació, Cultura i Esport, a proposta del jurat autonòmic de la prova, concedirà el primer i segon premi del XVI Concurs Hispanoamericà d'Ortografia de l'any 2015, els quals es notificaran als interessats abans del dia 23 d'octubre de 2015, i es publicarà en la pàgina web de la conselleria d'Educació, Investigació, Cultura i Esport i en el Diari Oficial de la Comunitat Valenciana.  
11.2. Els secretaris dels centres en què van realitzar la inscripció els alumnes guanyadors del primer i segon premi consignaran el premi en els respectius expedients acadèmics i els alumnes gaudiran dels beneficis i reconeixements específics que s'establisquen a aquest efecte.  
  
  
Tercer  
L'alumne o l'alumna que obtinga el primer premi en aquesta fase de la Comunitat Valenciana del XVI Concurs Hispanoamericà d'Ortografia de l'any 2015 serà inscrit en la fase nacional del dit concurs en els termes que estableix la Resolució de 18 de maig de 2015 (BOE 134, 05.06.2015), de la Secretaria d'Estat d'Educació, Formació Professional i Universitats. A falta d'això, serà inscrit l'alumne o l'alumna que obtinga el segon premi.  
  
  
DISPOSICIONS FINALS  
  
Primera  
En tot el que no dispose aquesta resolució seran aplicables les normes vigents en matèria de beques i ajudes a l'estudi. Es considera iniciat el procediment per la present convocatòria.  
Segona  
La present resolució produirà efectes a partir de l'endemà de publicar-se en el Diari Oficial de la Comunitat Valenciana.  
  
Contra aquesta resolució, que no esgota la via administrativa, els interessats podran interposar un recurs d'alçada davant de la Secretaria Autonòmica d'Educació i Investigació en el termini d'un mes a comptar de l'endemà de publicar-se en el Diari Oficial de la Comunitat Valenciana.  
Tot això de conformitat amb el que disposen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999 (LRJPAC).  
  
València, 7 de setembre de 2015.- El director general de Política Educativa: Jaume Fullana Mestre.